Podeli:







Foto: TANJUG/ZORAN ŽESTIĆ/ bs

Svega četiri dana od osnivanja, koalicija Ujedinjena demokratska Srbija (UDS) prikupila je oko 10.000 potpisa, neophodnih za učešće na izborima. Nenad Konstantinović, jedan od lidera te koalicije za portal Nova.rs kaže da su potpisi prikupljeni zahvaljujući saradnji sa oko 100 lokalnih grupa građana dok Čedomir Čupić profesor na FPN njihovo osnivanje dovodi u vezu sa Srpskom naprednom strankom.

“Potpise još nismo predali. Danas treba da stignu iz cele Srbije i da proverimo da li su ispravni. Najviše smo prikupili u najvećim gradovima – Beogradu, Novom Sadu, Nišu i Leskovcu”, kaže Konstantinović.

Na pitanje kako je UDS, koalicija okupljena oko Srbije 21, LSV-a i SMS, tako brzo prikupila potpise, s obzirom na to da je osnovana pre svega četiri dana, Konstantinović navodi da je deo te koalicije oko 100 grupa građana sa lokala, kao i da im je samo u Vojvodini podršku dalo oko 5.000 ljudi.

“Deo UDS-a je Inicijativa za Lebane, koja je u toj opštini glavni protivnik SNS-u. Kod nas su i Zajedno za Leskovac, Demokratatski savez Hrvata u Vojvodini…”, ističe on.

Međutim, Čedomir Čupić, bivši predsednik Odbora Agencije za borbu protiv korupcije i profesor na FPN, misli da je UDS potpise skupio u saradnji sa vlašću, kao i da je formirana u dogovoru sa SNS-om i na nagovor nekih ljudi iz Evrope.

“To je u stvari jedna kalkulantska opozicija, pretpostavljam stvorena u dogovoru sa vlašću. Tako su i skupili toliki broj potpisa. Srbija 21 do juče je bila neka nevladina organizacija, a sada izlazi na izbore. Mislim da je sve to dogovor sa Vučićem i na nagovor nekih ljudi Evrope. To su kalkulanti koji se vode principom daj šta daš”, kaže Čupić za Nova.rs.

Ujedinjena demokratska Srbija (UDS) je nova politička organizacija koja je medijima predstavljena pet dana nakon raspisivanja parlamentarnih izbora. Reč je zapravo o koaliciji pokreta Srbija 21, Lige socijaldemokrata Vojvodine, Stranke moderne Srbije, Građanskog demokratskog foruma i niza grupa građana sa lokala.

LSV je u ovu koaliciju ušao u sklopu Vojvođanskog fronta, koji čine manje partije i udruženja iz Vojvodine, SMS su osnovali bivši funkcioneri pokreta Dosta je bilo, dok iza Građanskog demokratskog foruma stoje nekadašnji članovi Pokreta slobodnih građana. Iako kao udruženje postoji od 2018. Srbija 21 je široj javnosti postala poznata krajem februara, kada je obelodanila da će izaći na izbore.

Mada kao organizacija nije prepoznatljiva, na listi UDS-a biće niz nekadašnjih dugogodišnjih poslanika DS-a, SDS-a Borisa Tadića, LDP-a…, poput Marka Đurišića, Nenada Konstantinovića, Gordane Čomić i Bojana Đurića, kao i Nenada Čanka i Bojana Kostreša iz LSV-a.

Žujović u Utisku: Iza “Srbija 21″ stoji Beba Popović

Teške optužbe, pre svega, na račun Srbije 21 nedavno je u Utisku nedelje izneo Đorđo Žujović, član LDP. On je rekao da iza tog pokreta stoji zapravo Vladimir Beba Popović i da je reč o koaliciji koja je napravljena u kabinetu Aleksandra Vučića, što je Konstantinović oštro demantovao.